Zuma het nié ampseed verbreek nie, sê presidensiePres. Jacob Zuma. Foto: Elmond Jiyane, GCIS Die presidensie het Dinsdag berigte verwerp dat pres. Jacob Zuma sy “ampseed verbreek” het bloot omdat die konstitusionele hof beslis het dat hy vir nie-veiligheidsopgraderings by sy Nkandla-huis moet betaal soos die openbare beskermer hom aangesê het om te doen. “Die presidensie wil mediaberigte, wat dit verkeerdelik stel dat die uitspraak beteken dat pres. Jacob Zuma sy ampseed verbreek het, regstel. “Die konstitusionele hof het nie só uitspraak gemaak nie,” lui ŉ verklaring wat die presidensie uitgereik het. “Om die waarheid te sê, waar die regspan vir die EFF, die applikant, spesifiek versoek het dat die konstitusionele hof moet verklaar dat die president deur sy optrede sy ampseed oortree het, het die hof nie enige uitspraak gelewer nie.” Die presidensie het gesê die konstitusionele hof het beslis: “Die versuim van die president om te voldoen aan die regstellende aksie wat die openbare beskermer in haar verslag van 19 Maart 2014 aanbeveel het, is teenstrydig met artikel 83(b) van die Grondwet en dit is ongeldig.” “Ons versoek die media om akkuraat te berig en die presiese woorde van die konstitusionele hof se uitspraak te gebruik om seker te maak die publiek word nie mislei nie.” LP’s is besig om ‘n mosie te bespreek om Zuma in ‘n staat van beskuldiging te plaas. Volg die verrigtinge regstreeks op Maroela Media.